Köydenpunontaa.
Sotilasta esittävä vapaaehtoinen näyttelijä.
**Keskiaikaiset markkinat** on Turussa järjestettävä Suomen suurin keskiaika- ja muinaistapahtuma. Tapahtuma järjestetään vuosittain kesä–heinäkuun vaihteessa Turun Vanhalla Suurtorilla. Keskiaikaiset markkinat järjestettiin ensimmäisen kerran vuonna 1996. Vuosina 1996–2010 tapahtuman järjestäjänä toimi Turun kaupunki. Vuonna 2010 perustettiin markkinat sittemmin järjestänyt yhdistys Turun Suurtorin keskiaika ry.

Markkinoiden sisältö koostuu käsityöläisten työnäytöksistä, torimyynnistä, teatterista, nukketeatterista, musiikista, sirkuksesta, tanssista ja monipuolisesta tieteellisestä ohjelmistosta, kuten luennoista ja opastetuista kierroksista. Keskiaikaisten markkinoiden suurimpia yksittäisiä ohjelmakokonaisuuksia on Vanhalla Suurtorilla tapahtuva markkinanäytelmä, johon osallistuu yli 80 harrastajanäyttelijää. Markkinat sijoittuvat vuosittain vaihtuvaan teemavuoteen, joka vaikuttaa esimerkiksi näytelmän käsikirjoitukseen. Kesällä 2018 markkinat sijoittuvat vuoteen 1400.

Keskiaikaiset markkinat on vakiinnuttanut asemansa yhtenä Turun suosituimmista kesätapahtumista ja kerää joka vuosi neljänä markkinapäivänä yli 100 000 kävijää. Vuoden 2015 markkinoilla vieraili ennätykselliset 180 000 kävijää. Vuonna 2017 kävijöitä oli 163 000.

Keskiajan Turku -tapahtumakokonaisuus
-------------------------------------

Nykyään keskiaikaisten markkinoiden järjestäjänä toimii vuonna 2010 perustettu yhdistys, Turun Suurtorin keskiaika ry. Sen tavoitteena on edistää keskiajan ja erityisesti Turun keskiaikaisen historian ja arkeologian sekä muinaistekniikan ja perinteisten käsityötaitojen tuntemusta, tunnettavuutta ja harrastusta. Yhdistys toimii linkkinä ja yhteistyön edistäjänä suuren yleisön, keskiajan historian ja historian elävöittämisen harrastajien sekä yhdistysten, museoiden ja tiedeyhteisön välillä. Turun Suurtorin keskiaika ry:n jäsenet ovat Aboa Vetus & Ars Nova -museo, tiedeyhteisö Turun Historiallinen Yhdistys, Muinaistaitoyhdistys Ukonvakka ry, pelimanniyhdistys Wanha Cehno ry, WarusSeppäin kilta ry, Turun Keskiaikaseura Unikankare ry ja Turun kulttuuritapahtumien tuki ry.

Keskiaikaiset markkinat on osa laajempaa Keskiajan Turku -tapahtumakokonaisuutta, joka koostuu viidestä eri tapahtumasta: Keskiaikaisista markkinoista, keskiajasta Aboa Vetus & Ars Nova -museossa, Keskiajan Turku Tuomiokirkossa -tapahtumasta, Turun Linnan keskiaikatapahtumasta sekä Rohan tallien hevosturnajaisista. Keskiajan Turku -kokonaisuutta järjestävät yhdessä Turun Suurtorin keskiaika ry, Turun museokeskus, Aboa Vetus & Ars Nova, Turun ja Kaarinan seurakuntayhtymä ja Rohan tallit. Vuoteen 2013 asti Aboa Vetus & Ars Nova järjesti omat Hansakauppias Laurentiuksen markkinansa Suurtorin vieressä. Vuodesta 2014 lähtien museo on kuitenkin panostanut aidon keskiajan esittelyyn opastusten, arkeologisten kaivausten ja luentojen kautta.

Katso myös
----------

* Hollolan keskiaikatapahtuma
* Hämeen keskiaikafestivaali
* Ulvilan keskiaikaiset Hansamarkkinat

Lähteet
-------

* Keskiaikaisten markkinoiden lehdistötiedote *keskiaikaisetmarkkinat.fi*.  1.7.2012.  Arkistoitu 9.4.2016. Viitattu 4.1.2013.

* Keskiaikaisten markkinoiden näyttelijähakutiedote *keskiaikaisetmarkkinat.fi*.  24.1.2013. Viitattu 7.1.2013. [vanhentunut linkki]

### Viitteet

1. ↑  Kotilainen, Suvi: Keskiaikaisilla markkinoilla 163 000 kävijää *Keskiaikaiset markkinat*.  2.7.2017. Viitattu 06.06.2018.
2. ↑  , Keskiaikaisten markkinoiden Facebook-sivu
3. ↑  Keskiaikaisten markkinoiden näyttelijähakutiedote 24.1.2013.
4. ↑  Turkulainen: Keskiaikaiset markkinat vetää väkeä jo kuin Porin Jazz (Arkistoitu – Internet Archive), viitattu 15.1.2016.
5. ↑  Keskiaikaiset markkinat: Keskiaikaisilla markkinoilla 180 000 kävijää (Arkistoitu – Internet Archive), viitattu 15.1.2016.
6. 1 2  Keskiaikaiset markkinat: Turun Suurtorin keskiaika ry (Arkistoitu – Internet Archive), viitattu 15.1.2016.
7. ↑   (Arkistoitu – Internet Archive), Keskiaikaisten markkinoiden internetsivujen Keskiajan Turku -tapahtumakokonaisuutta käsittelevä osio.
8. ↑  Aboa Vetus & Ars Nova: Keskiajan Turku -tapahtuma 26.–29.6.2014 (Arkistoitu – Internet Archive), viitattu 15.1.2016.

Kirjallisuutta
--------------

* Langh, Tea: *Keskiajan tunnelmissa: Ideakirja tekevälle*. Rengaskirja. Turku: Turun kulttuurikeskus, 2000. ISBN 951-98411-0-5.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Turun keskiaikaiset markkinat**.
* Keskiaikaiset markkinat